دستونک
زاھدہ رئیس راجی
زِرءِ زار ءُ زاری ، دِگہ ھچ نہ انت
تہ ءِ بے کراری، دگہ ھچ نہ انت
چوماہ ءَ تہاریں زرءَ بُک اِتگ
چُشیں شپ خماری دگہ ھچ نہ انت
کئے ءَ سازاتگ وشدلیں زیمرے
ھما دَور ءُ باری دگہ ھچ نہ انت
دمے گوست ءِ ساھگ شگوستگ اِدءَ
گم ءِ مژدہ واری دگہ ھچ نہ انت
پدءَ ایزگاری نَہ ریچ ئِے دپ ءَ
پدءَ نیزگاری دگہ ھچ نہ انت
در ءُ بے دری، بے کس ءُ بے کسی
ستر بے دیاری دگہ ھچ نہ انت
گسر کپتگیں منزل ءِ سرگراں
وتی کشک ءَ ساری ، دگہ ھچ نہ انت
اگں زندماں لئیب ءُ گوازی نہ اِنت
وپا ءُ وَداری دگہ ھچ نہ انت
نہ گہاری نہ براتی ، نہ ماتی پتی
اے امروز ءِ واری دگہ ھچ نہ انت
نگاہانی پَھریزگ ءُ پردگی
دل ءِ پاسداری ، دگہ ھچ نہ انت
پَہ کول ءُ کراراں کئے ءَ پُل کُتگ
سرءُ ساہ ءِ گاری دگہ ھچ نہ انت
اگاں سرگرئے چَکّ مَہ جن پُشتکہ
شپادیں کچاری، دگہ ھچ نہ انت
تو راجی کُجا سربُری کسّہ ئے
وتی اُرتچاری دگہ ھچ نہ انت